
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ХААНЫ ШИНЭ ХУВЦАС

	 

	(Б. Ринчений орчуулга)

	 

	Эрт урьд цагт нэгэн хаан байжээ. Тэр хаан шинэ сайн хувцсанд маш дуртай тул хамаг мөнгөө хувцсанд өгч сүйтгэдэг бөгөөд цэргээ ч огт боддоггүй, театрт ч очдоггүй, ан гөрөө ч хийдэггүй байжээ. Энэ бүгдийг хааяа гагц шинэ хувцсаа үзүүлэхэд хэрэгтэй биз гэж санана. Өдөр болохоор цаг бүрд өмсөх тусгай хувцастай байжээ. Бусад хан вангуудыг их чуулганы танхимд бий гэдэг бол энэ хааныг хувцас өмсөх танхимд саатаж байгаа гэнэ.

	Хааны их нийслэлд олон түмэн цөм жаргал цэнгэлтэй суудаг бөгөөд өдөр бүр гадаадын олон хүн ирнэ. Нэгэн өдөр хоёр луйварчин ирж өгүүлрүүн: 

	 

	— Бид бол тансаг эд торгыг нэхдэг билээ. Бидний нэхсэн хэв торгоны өнгө гэгээн ертөнцөд хосгүй сайхнаас гадна нэгэн эрдэм бий. Энэ нь тэр эдээр хийсэн хувцсыг үхээнц тэнэг хийгээд өөрийн тушаалд тэнцэхгүй хүмүүс үзэж чадахгүй гэж цуу тараасанд хаан «Ай, ямар сонин эрдэмтэй хувцас вэ. Би түүнийг олбол миний улсад байгаа цэцэн тэнэг хүнийг ялган таньж, миний албаны хүмүүс ноогдсон албан тушаалдаа тэнцсэн эсэхийг мэдэж болно. Би энэ эдийг нэхүүлье» гэж шийдээд хоёр луйварчинд хааны сангаас өчнөөн төчнөөн мөнгө тавьж олгосонд тэр хоёр бачит хүн нэхэх суурь өмнө тавьж хоосон суурийн өмнө их л хичээнгүйлэн нэхэх байдал гарган байн байн тэргүүн зэргийн сайн торго мяндас шижир алтыг хааны сангаас нэхэж аваад, туламдаа хийх бөгөөд хоосон суурийн өмнө харанхуй болтол хэчнээн нэхэх дүр үзүүлнэ.

	Хаан боджээ. Энэ хоёр хэчнээн их нэхсэн бол гэж бодсоноо тушаалдаа тэнцэхгүй юм уу, тэнэг мангуу хүн тэр эдийг үзэж чадахгүй гэснийг санаж дотроо баахан эмээвч би өөртөө санаа зоволтгүй биз гэж санана. Тэгэвч тэр эдийг байцаан үзүүлэхээр өөр хүн томилохоор тогтов. Нийслэлийн олон хүн цөм тэр нэхэж буй эдийн гайхамшгийг сонссон тул хүн бүр айл амьтны тэнэгийг үзэх гэж их л яарна.

	Хаан боджээ. Би өвгөн шадар сайдаа явуулъя. Тэр бол тушаалдаа чухал тэнцэх шударга цэцэн хүн мөн тул тэр эдийг сайн үзэж чадна гээд сайхан санаат өвгөн сайдыг явуулсанд, өвгөн сайд тэр хоёр луйварчны хоосон суурийн өмнө сууж нэхэх дүрэм үзүүлэн буй газар очоод, 

	— Ай тэнгэр минь, нүдэнд үзэгдэх юм алга байна шүү гэж бодоод нүдээ бүлтийлгэн үзэхэд тэр хоёр луйварчин өвгөн сайдыг ойртон ирж үз гэв. Хоосон газар зааж энэ торгоны өнгө гэгээ сайхан байна уу? гэж асуусанд хөөрхий тэр өвгөн сайд нүдээ бүлтийтэл харавч хоосон газар юу байх билээ. Дэмий л бүлтийтэл хараад «Ай, тэнгэр минь, би тэнэг мангуу буюу. Үүнийг бусдад мэдэгдэж үл болно. Би тушаалдаа тэнцэхгүй болох буюу. Юу ч болсон энэ эдийг үзсэнгүй гэж хэлж болохгүй» гэж бодов. Тэр хоёр бачтаны нэг нь «Та яагаад үг дуугүй байна?» гэсэнд өвгөн сайд нүдэндээ шил зүүж өгүүлрүүн:

	— Аяа энэ юутай сайхан торго вэ? Өнгө гэгээ нь юутай сайхан юм бэ. Та нарын нэхсэн эд миний санаанд их нийлж байгааг би хаанд уламжлан айлтгасугай гэсэнд тэр хоёр нэхэгч, өвгөн сайдад тал өгч ёслоод нэхсэн гэсэн тэр эднийхээ өнгийг зааж ер бусын гэгээ туяаг тайлбарлан өгүүлэв. Өвгөн сайд хичээн сонсож цээжиндээ санаад буцан очиж хаанд мөн ёсоор айлтгав.

	Тэр хоёр луйварчин өвгөн сайдыг буцсан хойно алт, мөнгө торгыг байн байн шаардан нэхэх нь урьдахаас нэн их болоод, бүгдийг өөрсдийн авдар туламд хийх тул суурьт тэр алт мөнгөнөөс ширхгийн төдий ч байхгүй урьд адил хоосон суурийн өмнө хичээн нэхэх дүр үзүүлнэ.

	Хаан бас дахин нэг түшмэл явуулж үзүүлсэнд урьдах сайдын адил болж, нүдний хамаг хүч чадлыг шавхаж хэчнээн харавч хоосон сууриас өөр юм эс үзэгдэв. 

	Хоёр луйварчин «манай нэхэж буй энэ тансаг эд адбиш сайхан эд байгаа биз?» гээд огт байхгүй эдийн өнгө гэгээг тайлбарлан заасанд тэр түшмэл «Би тэнэг биш билээ. Бодвол энэ сайхан тушаалдаа тэнцэхгүй минь энэ биз. Үүнийг би хүнд бүү мэдэгдсүгэй» гээд үзээгүй эдийн өнгө гэгээг шагшин магтаж, хаанд очиж гайхамшигт сайхан эд байна гэж айлтгажээ.

	Хотын олон ард цөм энэ тансаг эдийг гайхан хэлэлцэнэ.

	Хаан өөрөө тэр эдийг үзье гэж нэгэн өдөр урьд очсон хоёр түшмэдийн хамт шадарлан явах хүн олныг сонгон дагуулж тэр хоёр зальт луйварчны өмнө очсонд тэр хоёр хааныг үзээд утасгүй хоосон суурийн өмнө хамаг чадлаа гарган нэхэх дүр үзүүлэв.

	Хоёр шадар түшмэл урагш алхан бусад хүмүүс тэр нэхэж буй эдийг үзнэ үү гэж хоосон суурийн зүг зааж, 

	— Хаан та энэ гайхамшигт эдийн өнгө гэгээг анхааран үзнэ үү. Үнэхээр гайхамшигтай бус уу гэвэл хаан гайхан, 

	"Ай, энэ ямар жиг байна вэ. Миний нүдэнд юм үзэгдэхгүй байна. Энэ ямар ёр вэ. Би тэнэг мангуу бил үү? Эсвэл хаан тушаалд тэнцэхгүй байна уу. Энэ ямар хэцүү хэрэг вэ" гэж бодоод өндөр дуугаар өгүүлрүүн:

	— «Аяа, юутай сайхан эд вэ. Миний санаанд яв цав нийлж байна» гэж тэргүүнээ зөвшөөрөн гэгээд (дохиод) хоосон суурийг үзэн огт байхгүй гэж хэлээгүйд олон дагагсад цөм нүдээ бүлтийтэл харавч юм огт олж үзсэнгүй. Дэмий л хааныг даган «Ай юутай сайхан бэ? Ай юутай сайхан бэ, үнэхээр гайхалтай үнэхээр сайхан!» гэж бүгдээр их л баярласан байдал үзүүлжээ.

	Хааныг дараа их ёслолоор залрахад энэ эдээр хийсэн хувцсыг өмсөгтүн гэж айлдсанд хаан тэр хоёр луйварчинд гавьяаны загалмай тэмдэг шагнаж, хааны шадар нарийн нэхмэлч хэмээн цол өргөв.

	Ёслолын урьд шөнө тэр хоёр луйварчин нойргүй хонож арав гаруй лаа шатаан хаанд шинэ хувцас оёх дүрэм үзүүлэн хоосон сууриас нэхсэн эд авах дүр гаргаж том хайчаар хий хайчлан утасгүй зүүгээр оёж оёж;

	— За хаан таны хувцас бэлэн боллоо гэсэнд хаан өөрийн биеэр олон нэрт сайд түшмэдээ дагуулан ирэв. 

	Хоёр луйварчин юм барьсан байдал үзүүлэн, гараа өргөж өгүүлрүүн:

	— Үзэгтүн. Энэ бол өмд, энэ бол цамц болой. Энэ бол нөмрөг. Энэ бол бусад дотоод хувцас. Цөм аалзны шүлс мэт хөнгөн тул өмссөн хүн өмссөнөө огт мэдэхгүй. Тийм сонин эрдэмтэй гэсэнд хааныг дагасан олон түшмэд дэмий л хоосон газар за гэвч тийм хувцас үнэндээ үгүй тул нүдээ бүлтийтэл хоосон юм ширтэнэ. 

	Хоёр луйварчин өгүүлрүүн:

	— Хаантан хуучин хувцсаа халах ажаамуу. Бид хаанд толины өмнө шинэ хувцас өмсгөе гэсэнд хаан хуучин хувцсаа тайлав.

	Хоёр бачтан хаанд шинэ хувцас өмсгөх байдал гаргаж байв.

	Хаан толины өмнө нааш цааш эргэж биеэ харна. Олон бүгдээр хашхиран өгүүлрүүн:

	— Аяа энэ хувцасны өнгө гэрэл юутай үзэсгэлэнтэй сайхан бэ? Манай хаанд ямар сайхан зохь оо вэ? Үнэхээр маш эрхэм хувцас байна гэтэл ёслолын удирдах түшмэл ирж айлтгав. Гадаа ёслолоор залрах төрийн их шүхэр залран хааныг хүлээж байна гэв.

	Хаан «За, би бэлэн боллоо» гээд өмссөн хувцас чимэглэлээ нарийвчлан засаж буй байдал гаргаж толины өмнө их л зоримог нэг хоёр эргэж биеэ хараад «Энэ хувцас надад яв цав зохисон бус уу» гээд гарвал хааны нөмрөгийн урт хормойг барих хүмүүс тэр гайхамшигт хувцсыг харагдахгүй гэж хэлэхээс айх тул арга буюу хааны нөмрөгийн хормойг барих байдал үзүүлж дэмий л гараа өргөн явна.

	Хаан, төрийн их шүхрийн доор маш ихэмсэг байдлаар залран явахад гудамж зээлийн газар хурсан иргэд байшингийн цонхоор үзэгч олон хүн бүгдээр хашхиран, «Ай, тэнгэр ээ, манай хааны хувцас үнэхээр өгүүлшгүй сайхан хувцас байна. Хааны биед их л зохистой сайхан байна» гэж өрсөлдөн хашхиралдаж, өөрийгөө тэнэг мангуу юм уу, албан тушаалдаа тэнцэхгүй хүн гэж хэлэгдэхээс зовох тул эс үзэвч үзсэн байдал гаргаж шуугина.

	Хааны олон хувцас дотроос үүн шиг олныг гайхан бишрүүлсэн хувцас нэг ч үгүй билээ.

	Ингэж явтал гэнэт нэг бяцхан хүүхэд «Аяа манай хаан чармай нүцгэн явж байна» гэж хашхирсанд, эцэг нь дуудан өгүүлрүүн:

	— Эй тэнгэр минь. Энэ бага хүүхдийн гоёчгүй (чимэггүй Д. О.). үнэн үгийг сонсогтун гэсэнд олон хүн тэр хүүхдийн хэлсэн үгийг бие биедээ сэм шивнэн дамжуулсаар хурсан олон бүгд хашхиран өгүүлрүүн:

	— Энэ хаан хувцасгүй нүцгэн явж байна. Тэр нэг хүүхэд хааныг улаан нүцгэн явж байна гэж хэлэв. Үнэхээр чармай нүцгэн явж байна гэж шуугилдсанд хаан олны хэлэлцэх тэр үгийг зөв гэж бодож олоод ихэд ичсэн боловч арга буюу нэгэнт ингэж гарснаас хойш хувцастай хүн шиг явахаас өөр мэхгүй болов гэж улам ихэмсэг байдал гаргаж явахад хааны нөмрөгийн хормойг ёслон баригч хүмүүс царайгаа төв болгон хормой барих мэт гараа өргөн явна.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ҮЛГЭРИЙН ХААН

	Сайн хүү төрүүлсэн эх хүн баярлаж, сайн иргэн төрүүлсэн эх орон алдаршдаг ажээ.

	Газрын зураг дээрээс харахад ирвэс мэт дүрстэй харагдах Скандиновын хойгийн олон жижиг улсын нэгэн болох Дани орны нэрийг 19 дүгээр зууны дунд үеэс даян дэлхийд цуурайтуулсан сод хүүгийн нэрийг Ханс Христиан Андерсен гэж хүн төрөлхтний утга зохиолын түүхэнд бичиж авчээ.

	Найман настай балчраас эхлээд наян настай өтгөс хүртэл сонирхон сонсох, унших дуртай үлгэрийн ертөнц бий болгосны учир Х. X. Андерсенийг үлгэрийн хаан гэж нэрлэж болно.

	Үлгэрийн хаан болсон энэ хүний намтар ч бас нэгэн зүйл үлгэр гэхэд хилсдэхгүй.

	Их зохиолч 1805 оны 4 дүгээр сарын 2-ны өдөр ядуу гуталчны гэрт мэндэлсэн бөгөөд бага наснаасаа өлсөж цангах, даарах бээрэхийн зовлонг ханатал эдэлж явжээ. Хувцас угаагчийн ажилтай эх нь өглөөнөөс аваад орой болтол өвдгөөрөө татсан мөхөөлтэй усан дотор зогсон хүний хиртэй хувцас угаан зогсдог байсан нь хүүгийн сэтгэлд үүрд хоногшин үлджээ.

	Гэвч Андерсенийг бараг эхийн сүүнээс гараагүй байхад үлгэрийн ертөнцөд хөтөлж аваачсан байна. Эцэг нь «Мянга нэгэн шөнийн үлгэр» мэтийн гайхамшигтай сонин сайхан үлгэр, шог хошин яриа, ёгт үлгэр уншиж өгдөг байсан бөгөөд орой үдшийн цагаар эх, эмэг эх нь болон айл хөршийн хөгшид чихний чимэг болсон ардын уран яруу үлгэрийг ярьж өгдөг байжээ.

	Хүнд хэцүү амьдралтай байсан ч гэсэн Андерсен ядуучуудын хүүхэд сургах сургуульд суралцаж, сайн дурын хүүхэлдэйн театрт жүжиг тоглоход оролцож явав.

	Удалгүй аав нь нас барж, амьдрахын эрхээр балчир хүү оёдлын үйлдвэрт ажилчин болжээ.

	Ирээдүйн их үлгэрч арван дөрвөн насандаа халаасандаа арван зоостой, гартаа баадантай юм барьсаар улсынхаа нийслэл Копенхаген хот орсон байна.

	Тэнд аахар шаахар ажил хийж амь зууж байгаад арван долоон нас хүрсэн хойноо бяцхан хүүхдүүдтэй зэрэгцэн ширээний ард сууж ном заалгах завшаан олж, боловсролоо дээшлүүлэхээр хичээнгүйлэн зүтгэж байлаа.

	Таван жилийг тийнхүү сурах эрдэмд шамдан өнгөрөөсний үрийг үзэж, Копенхаген хотын их сургуулийн оюутны тоонд багтсан ажээ. Өлсгөлөн ядуурал, бэрхшээл зовлонг ханатал үзсэн боловч шүлэг, хошин жүжиг, яриан жүжиг бичих дур сонирхлоосоо няцсангүй, улмаар 1831 оноос үлгэр бичиж эхэлжээ.

	Хожим нь намтар зохиолдоо «Миний төрөлх Дани орон бол ардын үлгэр, эртний дуу, түүх домгийн арвин их сантай яруу найргийн өлгий нутаг» гэж бичсэнээс ч үзсэн Андерсен багадаа сонссон үлгэр домгийг бахархан явдаг байсан нь тодорхой. Үнэхээр үлгэр домог түүний нэрт зохиолч болоход нөлөөлсөн их хүч мөн байлаа.

	Түүний «Хэт», «Их бага хоёр Клаус» зэрэг анхны үлгэр нь хүүхэд ахуй цагтаа дорой буурай өвгөд өтгөсөөс сонсож явсан ардын үлгэрийн сэдэв дээр үндэслэсэн байлаа.

	1835 оноос ардын үлгэрийн сэдвийг уран сэтгэмжээрээ баяжуулан бодит байдлыг гярхай ажиглан тусгаж, өөрийн гэсэн амьдралыг үзэх үзэл, хүнийг хайрлах сэтгэлээ шингээн бичих болсон байна. Тийм ч учраас 1835 оноос эхлэн гайхамшигтай сонин сайхан үлгэрийн дэвтрийг бараг жил дараалан гаргаж байлаа.

	Энэ үеэс их зохиолч Х. X. Андерсен амьдралын үнэнийг улам хурцаар дүрсэлж, хөрөнгөт нийгмийн худал хуурмаг, хөрөнгөтний арчаагүй бэртэгчин, ёс суртахууны хувьд ялзран доройтсон байдлыг шүүмжлэхэд хамгийн тохиромжтой төрөл бол үлгэр юм гэж сонгоод үлгэрийг бичиж дэлхийн хүүхдийн утга зохиолын их санд шижир алтны өнгөөр гялалзан, он жилийн шалгарлыг давж чадсан олон үлгэр туурвин үлдээжээ.

	Дэлхийн утга зохиолын түүхэнд өөрийнхөө аж төрж байсан цаг үе, нийгмийн үнэн нүүр царайг ёроолыг нь хүртэл уудлан илчилж чадсан тоотой цөөн зохиолчийн нэгэнд Ханс Христиан Андерсенийг тоолдог. Түүний бичсэн олон үлгэр 19 дүгээр зууны Дани орны нийгмийн бурангуйг үнэхээр хурц дайчин шүүмжилж чадсан учир дэлхий дахинд нэрд гарчээ.

	«Хааны шинэ хувцас» хэмээх алдарт үлгэртээ хаанаасаа эхлэн хааны ордны сайд түшмэл цөмөөрөө өндөр албан тушаал, алдар нэрээ буухаас айж юу ч хийхээс буцахгүй улс бөгөөд угтаа эрдэм чадал хомс, үнэнч шударга байж сураагүй, бэртэгчин улс болохыг уншсан хүн элгээ хөштөл инээж, нүүрээ улайтал ичиж зовохоор бичиж чаджээ. Ингэснээрээ Дани оронд 19 дүгээр зуунд тогтнон байсан хөрөнгөтний нийгэм худал хуурмагаар дүүрч, үнэний нарны гэрэл үзэхгүй үхээнц байдалд орсныг жинхэнэ авьяаслаг зохиолчийн билгийн хараагаар харж, уран сайхантай бичиж чадсан байна.

	Нүцгэн явж байгаа хааныг хараад хааны ордныхон хийгээд гудамжинд яваа олон хүн, байшингийнхаа цонхоор харсан хүмүүс «ажилдаа тэнцэхгүй», «тэнэг» гэж хэлүүлэхээс айж, нүцгэн явна гэж хэлэхгүй хааны хувцасны гоё сайхныг худал шагшин хашхирч байхад нэр төр горилохыг мэдэхгүй, худал хуурмаг ёсны шавар намагт хараахан шигдээгүй нэгэн бяцхан хүү «Манай хаан нүцгэн явж байна» гэж үнэнийг хэлж байна.

	Хааны ордныхныг дуурайн хараагүй хэр нь харсан хүн болж хашхирч байсан ардууд ч хүүгийн хэлснийг давтан сэм шивнэн шоолж байдаг. Үүгээрээ зохиолч хөрөнгөт нийгмийг ерийн шүүмжлээд зогсоогүй, хөрөнгөт нийгмийн бузар булайд уусаагүй байгаа гэнэн томоогүй насан балчир хүү л энэ нийгэмд эрүүл толгойтой байна. Энэ хүүхэд шиг эрүүл толгойтой хүн эртхэн шиг зөв зам руу хөтөлж чадвал олон түмэн тэдэн шиг тэнэг болчхоогүй байна гэсэн дайчин санаа, өргөн агуулгыг үзүүлсэн юм. Ингэж хаан бачтанд хууртан гоё хувцас өмслөө гээд нүцгэн явж байгааг үнэнээр нь хэлж заасан тэр хүүхэд бол 19 дүгээр зууны хөрөнгөтний нийгэм ялзран доройтсоныг яг үнэнээр нь дүрсэлж зохиолын аргаар үзүүлсэн зохиолч өөрөө байлаа.

	Андерсений зохиолд аглаг хөвчийн дуучин алтан гургалдай, анхилуун үнэрт алтан сарнай цэцэг их гардаг бөгөөд энэ нь амьдралын баяр баясгалан, өнгө жавхааг илтгэж улмаар амьдралын мөн чанар, утга учир ийм сайхан байх ёстой гэсэн зохиолчийн үзэл санааны илэрхийлэл болж байдаг.

	«Алтан гургалдай», «Гахай маллагч» зэрэг зохиолдоо жинхэнэ алтан гургалдай шувуу болон алтан сарнай цэцгийг үл тоомсорлон, дуурайлган хийсэн тоглоом үзээд хөхин хөөрч байгаа хаан, гүнжийн тухай бичсэн бий.

	Үүгээрээ зохиолч хаад ноёдын, амьдралын сайн сайхан, баяр баясгалан юу болохыг мэддэггүй, санаа сэтгэл ядуу, жинхэнэ урлагийг ойлгодоггүй болохыг ёгтлон үзүүлж, хурц шүүмжилсэн нь тодорхой. «Андерсений зохиол дахь хиймэл шувуу нь хийсвэр хиймэл урлагийг илэрхийлдэг» гэж Зөвлөлтийн уран зохиол судлаач Т. Сильман дурджээ.

	Энэ бол «Алтан гургалдай» хэмээх үлгэрийн тухайд бүр тодорхой холбогдоно.

	Хөрөнгөт нийгмийн бурангуйг биеэрээ амссан зохиолч намтраасаа үндэслэн «Нугасны муухай дэгдээхэй» гэдэг алдарт үлгэрээ бичжээ.

	Бүхнээс муухай, бүгдээс үзэмжгүй гэж амьтан бүхэнд ад шоо болж, орох байх газраа олохгүй явсан «нугасны муухай дэгдээхэй» нь угтаа хамгийн сайхан, хамгийн чадалтай «хунгийн дэгдээхэй» байсан тухай бичсэн энэ үлгэр нийгмийн бурууг шүүмжилсэн алдарт зохиолынх нь нэг болно.

	Зохиолчийн аж төрж байсан нийгэмд аль чадалтай, аль ухаантайг нь үлгэрт гардаг «саарал нугас» шиг язгууртнууд «нугасны муухай дэгдээхэйтэй» адилаар хавчин хяхаж байсныг гарамгай үзүүлсэн байдаг.

	Их зохиолч Ханс Христиан Андерсен Германд олон жил аж төрж Италид хэд хэдэн удаа очиж, Англи, Франц, Испани, Португали, Грек, Турк, Африк зэрэг орноор аялан явж байсан нь тухайн нийгмийн хавчлага шахалтаас зарим талаар шалтгаалсан хэрэг бөгөөд өөрөө ч багадаа царай зүс муутай шоовдор хүүхэд байсан тул зохиолчийн намтартай олон талаар төстэй ажээ.

	«Чүдэнз худалдагч охин» гэдэг бяцхан үлгэрээ насан туршдаа зовж, хагас гуйлгачны амьдралаар явсан эхийнхээ намтраас сэдэвлэн бичсэн байна.

	Шинэ хуучин оны зааг буюу цас манаран, тэнгэр тас харанхуйлж, гадаа гудамжинд хүйтэн тачигнаж байсан битүүний шөнө, айл бүрийн гэгээвчээр «шарсан галуу» тэргүүтэй сайхан хоолны үнэр ханхалж байх үес хөл, толгой нүцгэн бяцхан гуйлгачин охин өлсөх осгох хослон нас барж байгаа тухай бичсэн энэ зохиолын үзүүлсэн утга санаа нь нийгмийн учир холбогдлоор өмнө дурдсан зохиолуудаас дутуугүй болжээ. 

	Х. X. Андерсений үлгэрүүд хөрөнгөт нийгмийн бузар булайг ёгтолж, егөөдөж, шоглож үзүүлэхийн зэрэгцээ жирийн хөдөлмөрч хүний эх оронч, ажилч хичээнгүй, өрөвч энэрэнгүй сайхан чанар, үнэнч хайр, хатан зориг, тэсвэр хатуужлыг алдаршуулсан байдаг.

	Ийм зохиолын нэг нь энэхүү эмхэтгэлд шинээр оруулж байгаа «Хольгер гэдэг Дани хүний тухай үлгэр» юм.

	Эх оронд хэрэгтэй цаг тулгарахад хүйтэн харанхуй хонгилоосоо гарч буй сайхан биеэрээ баатарлаг гавьяа байгуулдаг Хольгерийн тухай домог нь сийлбэрч өвгөн төдийгүй түүний балчир ач хүү болон хүү бэр зэрэг хүмүүст хэчнээн ойр дотно байгааг энэ үлгэрээс мэдэж болно. Хуяг дуулгаа өмсөөстэй сууж байдаг Хольгер бол эх оронч хүний дүр болсноос гадна эх орондоо, хүн арддаа хэрэгтэй юм хийнэ гэж авьяас оюунаа шавхан, ур ухаанаа дайчлан суугаа өвгөн сийлбэрч ч урлагт бие сэтгэлээ зориулсан шулуун шударга, уужим сэтгэлт хөдөлмөрч хүний амьд дүр зураг болсон байна. Энэ үлгэрийг уншиж эхлэхэд илд барин эх орныхоо төлөө тэмцсэн баатраас аваад эрдэм оюунаараа эх орондоо хэрэгтэйг хийсэн хэн боловч хүн ардынхаа дунд мөнхөрдөг юм гэсэн өргөн агуулгыг илэрхийлж байдаг.

	Х. X. Андерсений зохиолын онцлог нь зөвхөн хүүхдэд зориулсан төдийгүй ямар ч насны хүн уншсан өөрийнхөө нас бие, оюун ухааны хэрээр ухааран ойлгох нарийн зохицол шүтэлцээтэй, утга санаа хэдэн давхар болоод гүн, дүрслэл нь уран тод, санаагаа илэрхийлэх арга барил нь өвөрмөц байдагт оршино. Бага насны хүүхэд боловч сонирхон унших үлгэрийн сэдэв, сонин үйл явдал сонгон авч нийгмийн ахуйд байгаа зайлшгүй шийдвэл зохих асуудлыг хөндөн, хүний сонирхол татаж чадахуйц уран сайхантай бичдэг учраас хүүхдийн ч сонирхдог, «Хүүхдийн» ч дурладаг зохиол болдог ажээ. Ингэж чадсанаараа Г. X. Андерсен өөрөөсөө өмнөх үлгэрийн зохиолчдын бүтээлээс ялгарах өөрийн гэсэн арга барил, шинэчлэл бүхий «Андерсений үлгэрүүд» гэдэг үлгэрийн шинэ «ертөнц» бий болгосон юм.

	«Үлгэрийн ертөнцийн Их хаан» Андерсенд мэндэлсний 170 жилийн ойг тохиолдуулан Дэлхийн энх тайвны зөвлөлийн шийдвэрээр энэ 1975 оныг Ханс Христиан Андерсений жил болгосон юм.

	«Андерсений үлгэрийг орчуулаагүй улс орон байхгүй гэхэд болох бөгөөд манай оронд ардын хувьсгал ялсны дараахан үеэс дэлхий дахины сонгодог зохиолын дээжээс орчуулж эхлэх үед Данийн нэрт зохиолч Андерсений үлгэр ч зүй ёсоор дуун хөрвүүлэгчдийн анхаарлыг татсан байна. «Нугасны муухай дэгдээхэй», «Өвгөн юу хийвч цөм сайн», «Хааны шинэ хувцас» зэрэг 7 үлгэрийг багтаасан «Андерсений үлгэрүүд» нэртэй эмхэтгэл 1930-аад оны үед гарсан нь Андерсений үлгэрийг уншигч олондоо танилцуулсан анхан хэвтэр байлаа. Түүнээс хойш «Хэт», «Ямх охин», «Алтан гургалдай» зэрэг хэд хэдэн үлгэр нь тусгай ном болж гарчээ.

	Нэрт зохиолчийн дэлхий дахинаа ихэд алдаршсан «Нугасны муухай дэгдээхэй», «Хааны шинэ хувцас», «Өвгөн юу хийвч цөм сайн» зэрэг алдарт үлгэрийг ахмад орчуулагч Б. Ринчен доктор монголчилсныг манай хэдэн үеийн хүүхэд багачууд сонирхон уншсаар ирсэн билээ.

	Төрийн шагналт зохиолч Л. Түдэв Андерсений мэндэлсний 160 жилийн ойгоор «Алтан гургалдай» хэмээх алдарт үлгэрийн шинэ орчуулгыг «Утга зохиол, урлаг» сонинд хэвлүүлснийг болон хойшид ч зарим нэг үлгэрийг сонин сэтгүүлд орчуулж нийтлүүлснийг бяцхан уншигчид маань сонирхон уншсан нь эргэлзээгүй.

	Гэвч олонх үлгэр нь хуучин бичгээр гарсан тул дунд сургуулийн сурагчид уншихад бэрхшээлтэйн дээр нэн ховордсон, сүүлийн үед гарсан үлгэрийн орчуулгыг эмхэлж нэгтгэж арайхан амжаагүй зэргээс дэлхий дахинд нэр цуутай үлгэрийн зохиолчийн бүтээлээс өнөөгийн хүүхэд багачууд олзуурхан уншихад бас ч ярвигтай зүйл байгаа учир Андерсений нэрт үлгэрээс монголд орчуулсан өмнөх орчуулгыг бараг тоймлон авч, нэр зард гарсан зарим сонин сайхан үлгэрийн шинэ орчуулгыг нэмэн нэгэн дэвтэр болгож хүүхэд багачуудын гарт өргөв.

	Дэлхийн олон үеийн хүүхэд уншин хүмүүжсэн Андерсений үлгэр Та нарын маань сурлага хүмүүжилд тус нэмэр болох болтугай.

	 

	Д. ОТГОНСҮРЭН

	 

	 

	 


1977 оны хэвлэл “Г. X. АНДЕРСЕН : ЭРЭЛХЭГ ТУГАЛГАН ЦЭРЭГТ ТОХИОЛДСОН ЯВДАЛ” номын ГАРЧИГ

	 

	ҮЛГЭРИЙН ХААН (Д. Отгонсүрэн)

	ӨВГӨН ЮУ ХИЙВЧ ЦӨМ САЙН... (Б. Ринчений орчуулга)

	НУГАСНЫ МУУХАЙ ДЭГДЭЭХЭЙ (Б. Ринчений орчуулга)

	ХААНЫ ШИНЭ ХУВЦАС (Б. Ринчений орчуулга)

	АЛТАН ГУРГАЛДАЙ (Л. Түдэвийн орчуулга)

	ХОЛЬГЕР ГЭДЭГ ДАНИ ХҮНИЙ ТУХАЙ ҮЛГЭР (Д. Отгонсүрэнгийн орчуулга)

	ЧҮДЭНЗ ХУДАЛДАГЧ ОХИН (Д. Отгонсүрэнгийн орчуулга)

	ГАХАЙ МАЛЛАГЧ (Д. Отгонсүрэнгийн орчуулга)

	НЭГЭН ХОНГОРЦГИЙН ТАВАН БУУРЦАГ (Б. Ринчений орчуулга)

	МААЛИНГА (Б. Ринчений орчуулга)

	ТЭВНЭ (Б. Ринчений орчуулга)

	ДУСАЛ УС (Б. Ринчений орчуулга)

	ЭРЭЛХЭГ ТУГАЛГАН ЦЭРЭГТ ТОХИОЛДСОН ЯВДАЛ (X. Сампилдэндэвийн орчуулга)

	ТОМ БАГА ХОЁР КЛАУС (Д. Отгонсүрэнгийн орчуулга)

	ХЭТ (С. Дэмбэрэлийн орчуулга)

	МӨНГӨ ХУРИМТЛУУЛДАГ ГАХАЙ (Ш. Гаадамбын орчуулга)

	 

	
1977 оны хэвлэл “Х. X. АНДЕРСЕН : ЭРЭЛХЭГ ТУГАЛГАН ЦЭРЭГТ ТОХИОЛДСОН ЯВДАЛ номын Хэвлэн нийтлэлийн мэдээлэл

	 

	Х. X. АНДЕРСЕН

	 

	ЭРЭЛХЭГ ТУГАЛГАН ЦЭРЭГТ ТОХИОЛДСОН ЯВДАЛ

	Сургуулийн бага, дунд насныханд

	 

	БНМАУ. АРДЫН БОЛОВСРОЛЫН ЯАМНЫ ХЭВЛЭЛ

	УЛААНБААТАР 

	1977 ОН

	 

	Эмхэтгэсэн Д. Отгонсүрэн

	Хэвлэлийн редактор Ц. Сандаг 

	Зургийг хуулбарласан А. Лүндэн 

	Уран сайхны редактор Д. Батсуурь 

	Техник редактор З. Бурмаа

	Хянагч Б. Цэдэндорж, Д. Сайн-Амгалан

	 

	Зах № 287 

	Хэв газ. № 103/76

	 

	Өрөлтөд 1976 оны 10-р сарын 14-нд

	Хэвлэлтэд 1976 оны 11-р сарын 20-нд

	 

	Цаасны хэмжээ 84х108 / 32,

	X. х. 3,5 

	X. н. х. 5,74 

	Т. х. 3,72 

	 

	Хэвлэсэн тоо 15500

	 

	БНМАУ-ын Ардын Боловсролын Яам 

	Барилгачдын талбай 15.

	 

	Д. Сүхбаатарын нэрэмжит Хэвлэлийн комбинатад хэвлэв.

	Д. Сүхбаатарын талбай, 2.


cover.jpeg
=~ XAAHbI
HIAHI XYBIiAC






images/image-2.png





images/image-1.png
6 "BOJIOP AYPAH"
36B BMUMr WANrAX
BOJOP AAYPAH 20 NPOrPAM

Pt
v 60 cas yauliH caHmai.

W Andaamail yacutiz unpyynx, 3ee

yacutiz caHan 605120HO.

Xanayiin maiin6ap monsmoii. %
§

XyeullH yauiiH caH yyceax

Bonomxmol.






images/image-4.png





images/image-3.png





images/image.png





images/image-5.png





